Indië se krieketspan stoomroller voortArgieffoto Met die eendagreeks agter die blad het Suid-Afrika en Indië Sondag swaarde gekruis in hul eerste T20-wedstryd tussen die twee lande. AB de Villers is weggelaat weens ŉ kniebesering. Twee nuwe spelers, Heinrich Klaasen en Junior Dala, het hul debuut vir die Proteas gemaak. Vir Indië het Manish Pandey sy eerste wedstryd van die toer gespeel terwyl Suresh Raina vir die eerste keer sedert Februarie 2017 terug was in die span. Die Indiese krieketspan het weer met groot gemak die lopies opgestapel en hul grootste totaal nóg in ŉ T20-wedstryd teen Suid-Afrika aangeteken (203/5). Kaptein JP Duminy het die loot gewen en Indië gevra om te kolf. Meer as tien lopies per boulbeurt het van die kolwe van die Indiese spelers gevloei. Die meeste lopies is bygedra deur Shikar Dhawan wat 72 van net 39 balle gemoker het (2 sesse en 10 viere). Die Proteas het minstens drie maklike vangskote verbrou. Die boulers het geensins druk op Indië geplaas nie. Om die waarheid te sê, hulle het geboul sonder enige plan en het nege wydlopers ingeryg. Byna 80% van die aflewerings van Suid-Afrika was te kort geplant wat uitgeloop het op talle grenshoue. Die Proteas het gereeld paaltjies verloor terwyl die Indiese boulers op hul beurt hul aanval baie goed afgewissel het met vinnige asook stadiger aflewerings. Reeza Hendricks het 70 lopies van 50 balle gemoker, maar helaas was dit nie genoeg nie. Suid-Afrika kon net antwoord met 175 lopies vir die verlies van 9 paaltjies. Dus, ŉ oorwinning van 28 lopies aan Indië. Indië loop met 1-0 voor in die reeks van drie wedstryde met die tweede kragmeting wat Woensdag om 18:00 in Centurion beslis word. Klik hier vir meer inligting.